open-index/open-wikipedia-markdown huggingface dataset:
Krikščioniškoji demokratija

**Krikščioniškoji demokratija** – politinė ideologija, besiremianti Bažnyčios socialiniu mokymu.

Krikščioniškosios demokratijos ideologijos partijas vienyti skirti internacionalai Tarptautinė demokratų sąjunga ir Centristų demokratų internacionalas.

## Išnašos
Šateikių tvenkinys

**Šateikių tvenkinys** – tvenkinys Lietuvoje, Plungės rajone, 14 km į šiaurės vakarus nuo Plungės, Šateikių gyvenvietėje. Sudarytas užtvenkus Blendžiavos upę (Salanto intakas) 21,8 km nuo jos žiočių. Tvenkinio ilgis iš pietryčių į šiaurės vakarus – 0,44 km, plotis – iki 0,15 km. Altitudė 83,9 m. Krantai neaukšti, vietomis apaugę krūmais. Šiaurvakarinėje pakrantėje įsikūrusi buvusio Šateikių dvaro sodyba. Pietine pakrante nutiestas kelias Nr. 3216 (Liepgiriai – Šateikiai – Gintališkė).

## Šaltiniai
Varkalių I tvenkinys

**Varkalių I tvenkinys** – tvenkinys Lietuvoje, Plungės rajone, Varkalių gyvenvietės pietinėje dalyje. Sudarytas užtvenkus Mažosios Sruojos upelį (Minijos intakas) 3 km nuo jo žiočių. Tvenkinio ilgis iš šiaurės į pietus – 0,24 km, plotis – iki 0,07 km. Altitudė 92,5 m. Vakarinis krantas aukštas, apaugęs medžiais, iš rytų pusės prieina Kalniškių miškas. Priešsroviui iškart telkšo Varkalių II tvenkinys.

## Šaltiniai
Sonic the Hedgehog (2006 žaidimas)

**Sonic the Hedgehog** − šonan slenkantis platformer žanro kompiuterinis žaidimas, išleistas 2006 metais Xbox 360 ir Playstation 3 konsolėms. Žaidimo išleidimas sutapo su „Sonic the Hedgehog“ serijos penkioliktuoju jubiliejumi. Tai pirmasis „Sonic“ žaidimas išleistas septintos kartos konsolėms.

Norint atskirti „Sonic the Hedgehog” nuo pirmojo „Sonic“ serijos žaidimo, jis dažnai minimas kartu su savo išleidimo metais – „**Sonic 06**“

Žaidimas sulaukė ypač neigiamo įvertinimo. Apžvalgose žaidimas neretai buvo vadinamas neužbaigtu, taip pat dažnai kritikos sulaukė ilgos laukimo trukmės, netikslus valdymas, sudėtingas žaidimo siužetas. Žaidimas vėliau tapo vertinamas ne tik kaip vienas iš blogiausių „Sonic“ žaidimų, bet kaip vienas iš blogiausių visų laikų žaidimų.

## Įvertinimas

Prieš „Sonic the Hedgehog” išleidimą, Electronic Entertainment Expo parodoje žaidimas buvo vertinamas kaip perspektyvus. Jo grafika ir prezentacija sulaukė pagyrų.
Nepaisant gero išankstinio įvertinimo, po išleidimo žaidimas sulaukė itin nepalankių apžvalgų. Žaidimų apžvalgų surinkimo svetainėje Metacritic, „Sonic the Hedgehog” įvertintas 46 balais iš 100 galimų.
Nepaisant blogų apžvalgų, žaidimo pardavimai buvo aukšti – per šešis mėnesius JAV žaidimas parduotas daugiau nei 870 000 kartų. Xbox 360 žaidimo versija pasiekė platininį statusą.

Pasak GameSpot, žaidimo lygių dizainas stipriai nukentėjo dėl silpnos kameros sistemos. Game Informer pabrėžė aukštą žaidimo sudėtingumą ir dėl to apkaltino blogą kameros sistemą, kuri sukeldavo daugiausia sunkumų žaidime. Žaidimo siužetas dažnai sulaukė kritikos dėl per didelio sudėtingumo ir žanrui netinkamo niūrumo. Eurogamer pavadino žaidimo įgarsinimą “skausmingai blogu”, o siužetą – vertu juoko.

GameTrailers ir GamesRadar pavadino „Sonic the Hedgehog” vienu iš labiausiai nuvylusių 2006 metų žaidimų. Žaidimas pateko į GameTrailers labiausiai nuvylusių dešimtmečio žaidimų sąrašą ir į GamesRadar blogiausių visų laikų žaidimų sąrašą.

Dėl itin prasto įvertinimo, žaidimas išlieka populiarus YouTube platformoje ir dažnai žaidžiamas norint pasijuokti iš blogųjų žaidimo vietų. Oficiali „Sonic the Hedgehog” Twitter paskyra dažnai išjuokia šį žaidimą.

## Šaltiniai
Daugėdų I tvenkinys

**Daugėdų I tvenkinys** – tvenkinys Lietuvoje, Rietavo savivaldybėje, 8,5 km į šiaurę nuo Rietavo, Daugėdų kaime. Sudarytas užtvenkus Kunigiaupio upelį (Alkupio intakas) 0,2 km nuo jo įtekėjimo į Daugėdų II tvenkinį. Tvenkinio ilgis iš pietryčių į šiaurės vakarus – 1,26 km, plotis – iki 0,19 km. Altitudė 105 m. Krantai pietinėje dalyje aukštoki, daugiausia apaugę medžiais ir krūmynais. Pietinę tvenkinio dalį skersai kerta kelias Nr.3204 (Daugėdai – Užpeliai), šalia įsikūręs Kungių kaimas.

Tvenkinys įrengtas 1975 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Varkalių II tvenkinys

**Varkalių II tvenkinys** - tvenkinys Lietuvoje, Plungės rajone, Varkalių gyvenvietės pietinėje dalyje. Sudarytas užtvenkus Mažosios Sruojos upelį (Minijos intakas) 3,3 km nuo jos žiočių. Tvenkinio ilgis šiaurės rytų-pietvakarių-pietryčių kryptimi - 0,72 km, plotis - iki 0,11 km. Altitudė 100 m. Krantai beveik ištisai apaugę medžiais ir krūmais. Pietvakarinėje pakrantėje auga sodai, aplink kitus krantus plyti dirbami laukai.

## Šaltiniai
Žlibinų tvenkinys

**Žlibinų tvenkinys** - tvenkinys Lietuvoje, Plungės rajone, 10 km į pietryčius nuo Plungės, Žlibinų kaimo pietinėje dalyje. Sudarytas užtvenkus Sausdravo upę (Minijos intakas) 18,2 km nuo jos žiočių. Tvenkinio ilgis vakarų-rytų-pietvakarių kryptimi - 0,77 km, plotis - iki 0,13 km. Netoli užtvankos yra suformuota 0,2 ha sala. Altitudė 116,3 m. Šiaurinės tvenkinio dalies krantai aukšti. Šiaurinė ir rytinė pakrantės plačiai apaugę medžiais. Tvenkinys yra Minijos ichtiologinio draustinio teritorijoje.

Tvenkinys įrengtas 1983 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Girdvainių tvenkinys

**Girdvainių tvenkinys** - tvenkinys Lietuvoje, Rietavo savivaldybėje, 7 km į pietvakarius nuo Rietavo. Sudarytas užtvenkus Vedegos upelį (Letauso intakas, Jūros upės baseinas) 1,8 km nuo jo žiočių. Tvenkinio ilgis iš šiaurės į pietus - 0,72 km, plotis - iki 0,1 km. Altitudė 106 m. Krantai daugiausia aukštoki, vietomis apaugę medžiais ir krūmais. Tvenkinio vidurinėje dalyje skersai supiltas pylimas ir juo einantis vietinės reikšmės kelias dalija tvenkinį į 2 dalis. Šiaurinė tvenkinio  dalis gausiai užžėlusi vandens augalija. Rytinėje pakrantėje įsikūręs Girdvainių kaimas, vakarinėje - Vedegėnų kaimas.

## Šaltiniai
Norgalvių tvenkinys

**Norgalvių tvenkinys** arba **Šventupio tvenkinys** – tvenkinys Lietuvoje, Rietavo savivaldybėje, 2,5 km į šiaurę nuo Rietavo. Sudarytas užtvenkus bevardį upelį (Jūros intakas) 0,4 km nuo jo žiočių. Tvenkinio ilgis iš šiaurės rytų į pietvakarius – 0,53 km, plotis – iki 0,08 km. Altitudė 109,6 m. Krantai vietomis aukštoki, apaugę medžiais ir krūmais. Šiaurinėje pakrantėje stūkso miškelis. Aplinkui plyti pievos ir dirbami laukai. Atokiau į šiaurę įsikūręs Norgalvių kaimas.

## Šaltiniai
Daugėdų II tvenkinys

**Daugėdų II tvenkinys** – tvenkinys Lietuvoje, Rietavo savivaldybėje, 9,5 km į šiaurę nuo Rietavo, Daugėdų kaimo šiaurvakariniame pakraštyje. Sudarytas užtvenkus Alkupio upelį (Minijos intakas) 1 km nuo jo žiočių. Tvenkinio ilgis iš rytų į vakarus – 1,54 km, plotis – iki 0,33 km. Altitudė 96,5 m. Krantai aukštoki, pakrantės apaugę mišku. Kranto linija vingiuota. Priešsroviui ant Kunigiaupio upelio už 0,2 km telkšo Daugėdų I tvenkinys. Į vakarus įsikūręs Vitkų kaimas.

Tvenkinys įrengtas 1975 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Tamsusis kiškis

**Tamsusis kiškis** (*Lepus insularis*) – kiškinių šeimos žinduolis, gyvenantis tik Espiritu Santo saloje, Meksikoje.

## Fizinės savybės
Užauga maždaug 57 cm ilgio. Tamsiojo kiškio galva juoda, žvilganti, su keliais baltais plaukeliais pačiame viršugalvyje. Prie ausų ir akių – pilkšvi plaukeliai. Viršutinė kūno dalis tamsi, su cinamoniniu atspalviu. Patelės paprastai šiek tiek didesnės už patinus.

## Buveinė
Gyvena slėniuose, žemesnėse kalnų atšlaitėse. Espiritu Santo sala yra vulkaninės kilmės, joje gausu žemų kalnų, todėl tamsieji kiškiai laikosi arčiau sausų krūmynų, kaktusynų.

## Dauginimasis
Dauginimosi sezonas trunka sausio–rugpjūčio mėn. Per vieną sezoną patelė išveda 3–4 vadas, kuriose būna po 3–4 kiškiukus. Nėštumas trunka apie 42 dienas. Kiškeliai gimsta plaukuoti, atmerktomis akimis, beveik iškart po gimimo gali judėti.

## Mityba
Tamsusis kiškis yra žolėdis. Mėgsta žoles, medžių žievę. Espiritu Santo saloje beveik nėra vandens, todėl šių kiškių troškulį malšina augaluose esantis vanduo.

## Nuorodos
* Tamsusis kiškis (informacija anglų k.)
Anulėnų tvenkinys

**Anulėnų tvenkinys** – tvenkinys Lietuvoje, Telšių rajone, 3 km į šiaurės rytus nuo Telšių miesto centro, Degaičių gyvenvietės šiaurvakarinėje dalyje. Sudarytas užtvenkus bevardį upelį (S-2 intakas, Pateklos baseinas) 2,2 km nuo jo žiočių. Tvenkinio ilgis iš pietryčių į šiaurės vakarus – 0,37 km, plotis – iki 0,23 km. Altitudė 135,7 m. Krantai neaukšti, vietomis apaugę medžiais. Pietinėje dalyje yra 0,29 ha sala, tilteliu sujungta su pietiniu krantu. Šiaurinėje pakrantėje plyti dirbami laukai, pietinėje – pasodintas Degaičių parkas.

## Šaltiniai
Baltašonis kiškis

**Baltašonis kiškis**, arba **meksikinis kiškis** (*Lepus callotis*) – kiškinių šeimos žinduolis, gyvenantis pietiniuose, centriniuose bei šiaurės vakariniuose Meksikos regionuose, tai pat vietomis Naujojoje Meksikoje (JAV).

## Fizinės savybės
Užauga 43–60 cm ilgio. Sveria 2–3 kg. Priekinės letenos turi po penkis pirščiukus, užpakalinės – po keturis. Nugaros kailis trumpas ir šiurkštus. Šonai visiškai balti, taip pat šlaunys ir pasturgalis (vietomis su juodais plaukeliais). Nugara, krūtinė, galva rudos (smėlinės) spalvos su baltais intarpais ir juodais plaukeliais. Patelės paprastai šiek tiek didesnės už patinus.

## Buveinė
Baltašoniai kiškiai laikosi aukštai plokščiakalniuose, kalnų stepėse, kur mažai krūmų. Guolį susisuka iš žolių.

Rūšis nyksta dėl besiplečiančių žemdirbystės plotų, juos išstumia labiau prisitaikantys kaliforniniai kiškiai.

## Dauginimasis
Dauginimosi sezonas trunka nuo balandžio vidurio iki rugpjūčio vidurio. Vienoje vadoje vidutiniškai būna po 2 kiškiukus.

## Būdas
Baltašoniai kiškiai veiklūs naktimis (ypač per pilnatį) ir sutemose. Ilgomis ausimis valdo kūno temperatūrą (esant karštam orui per jas pučiantis vėjas vėsina kraują). Dažniausiai gyvena poromis. Skleidžia trejopus garsus – pavojaus, siekiant nuvyti kitą įsibrovusį kiškį bei poravimosi metu.

## Mityba
Maitinasi įvairiomis žolėmis: šunažoliniu striepsneniu, grakščiuoju striepsneniu, paprastuoju plėvenu, amsinikija, pūkvija ir kt. Prie gyvenviečių apgraužia pasėlius, atžalynus.

## Nuorodos
* Baltašonis kiškis (informacija anglų k.)
Rietavo tvenkinys

**Rietavo tvenkinys** arba **Rietavo parko tvenkinys** – tvenkinys Lietuvoje, Rietavo mieste. Sudarytas užtvenkus Jaujupio upelį (Jūros intakas) 1,05 km nuo jo žiočių. Tvenkinio ilgis iš vakarų į rytus – 0,25 km, plotis – iki 0,17 km. Yra 4 medžiais apaugusios salos (10 a, 6 a, 6 a ir 4 a). Altitudė 105,6 m. Krantai aukštoki. Į šiaurę ir rytus įsikūrusi buvusio Rietavo dvaro sodyba ir parkas. Vakarine pakrante nutiestas kelias .

## Šaltiniai
Tverų tvenkinys

**Tverų tvenkinys** – tvenkinys Lietuvoje, Rietavo savivaldybėje, 13,5 km į rytus nuo Rietavo, 1 km į šiaurę nuo Tverų miestelio. Sudarytas užtvenkus Sartupio upelį (Aitros intakas, Jūros upės baseinas) 1,8 km nuo jo žiočių. Tvenkinio ilgis iš vakarų į rytus – 1,03 km, plotis – iki 0,3 km. Altitudė 152 m. Krantai daugiausia aukštoki. Aplinkui plyti kalvotos pievos ir dirbami laukai. Į šiaurę stūkso miškas. Į rytus už kelio  telkšo Varleisčio ežeras. Šalia įsikūrę Lopaičių ir Zorūbų kaimai.

Tvenkinys įrengtas 1988 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Donatella Finocchiaro

**Donatela Finokjaro** (; g. 1970 m. lapkričio 16 d. Katanija) – Sicilijoje gimusi italų aktorė.

Yra baigusi teisės mokslus ir kurį laiką dirbo juridinėje kontoroje, tačiau vėliau susidomėjo teatru ir po sėkmingo debiuto scenoje 1996 m., nusprendė mokytis teatro studijoje „Teatro Stabile di Catania“.

Kine debiutavo 2002 m. Buvo 4 kartus nominuota David di Donatello (Italijos „Oskarui“) kaip geriausia aktorė, tačiau apdovanojimo nelaimėjo.

2011 m. režisavo dokumentinį filmą „Andata e ritorno“. 

## Dalinė filmografija
* Žemynas (2011)
* Tulpės, meilė, garbė ir dviratis (2017)

## Apdovanojimai ir nominacijos
* Capri apdovanojimas (2007)
* David di Donatello (nominacija) – geriausia aktorė (2003, 2007, 2009, 2012)
* Globo d'oro – proveržio vaidmuo (2003, 2006)
* Nastro d‘Argento (nominacija) – geriausia antrojo plano aktorė (2004); geriausia aktorė (2003, 2007, 2009, 2011, 2012)
* Kineo apdovanojimas – geriausia aktorė (2011)
* Kineo apdovanojimas (nominacija) – geriausia aktorė (2012)
* Romos kino festivalis – geriausia aktorė (2008)

## Šaltiniai

## Nuorodos

* IMDb profilis
Paola Tedesco

**Paola Tedesko** (; g. 1952 m. kovo 28 d. Roma) – italų aktorė ir dainininkė.

## Dalinė filmografija
* Homo Eroticus (1971) 
* Paskutinis šūvis (1975)
* Seminaristė (1976)

## Nuorodos

* IMDb profilis
Alexander Haig

**Aleksandras Heigas** (, 1924 m. gruodžio 2 d. – 2010 m. vasario 20 d.) – Jungtinių Valstijų politikas, generolas, Valstybės sekretorius.

## Biografija
Gimė Respublikonų partijos teisininko trijų vaikų šeimoje *Bala Cynwyd* vietovėje Pensilvanijos valstijos pietryčiuose. 1942 m. baigė Ardmoro vidurinę mokyklą. 1947 m. baigė studijas JAV karo akademijoje. Karo tarnybą pradėjo Kanzase, vėliau tarnavo Kentukyje ir Japonijoje dislokuotuose JAV pajėgose. 

Prasidėjus Korėjos karui, tarnavo JAV generolo D. Makarturo štabe. Vėliau tęsė tarnybą JAV sausumos pajėgų X korpuso štabe, dalyvavo keliuose karo mūšiuose. 1955 m. baigė verslo administravimo studijas Kolumbijos verslo mokykloje. Nuo 1958 m. iki 1959 m. tarnavo JAV pajėgose Europoje. 1961 m. baigė tarptautinių santykių studijas Džordžtauno universitete. Iki 1966 m. tarnavo įvairiuose JAV pajėgų štabuose. 1966 m. paskirtas vadovauti 1-osios pėstininkų divizijos, kovojusios Vietname, batalionui. Karo metu pakeltas į pulkininkus, pasižymėjo keliuose mūšiuose; vėliau buvo paskirtas 1-osios divizijos brigados vadu. 1969 m. pradėjo dirbti JAV nacionalinio saugumo patarėjo H. Kisindžerio kariniu padėjėju. 1969 m. jam suteiktas brigados generolo laipsnis. 1970 m. paskirtas JAV nacionalinio saugumo patarėjo pavaduotoju. 1972 m. pakeltas į generolus majorus. Nuo 1973 m. iki 1974 m. Baltųjų rūmų aparato vadovas. Votergeito skandalo metu atliko svarbų vaidmenį, leidusį tuo metu funkcionuoti JAV prezidento administracijai, taip pat derybose, kurių metu prezidentas R. Niksonas atsistatydino, o šias pareigas perėmė Dž. Fordas.  Nuo 1974 m. iki 1979 m. NATO Jungtinių ginkluotųjų pajėgų Europoje vadas. 1979 m. birželio 25 d. Monse Vokietijos teroristinė grupuotė *[[Raudonosios armijos frakcija]]* įvykdė nesėkmingą pasikėsinimą prieš A. Heigą.  

1981 m. naujasis JAV prezidentas R. Reiganas paskyrė A. Heigą Valstybės sekretoriumi. 1982 m. balandžio mėnesį, dar iki Folklandų karo, A. Heigas nesėkmingai bandė sutaikyti Argentiną ir Jungtinę Karalystę, o karo veiksmams prasidėjus, pareiškė, kad JAV uždraus parduoti Argentinai ginklus ir suteiks materialinę paramą Jungtinei Karalystei. Buvo Prezidento R. Reigano politikos, kuria siekta stabdyti SSRS ekspansionizmą, iniciatorius. Dėl nesutarimų su kitais Prezidento R. Reigano administracijos nariais, 1982 m. birželio 25 d. atsistatydino iš pareigų. Nesėkmingai bandė dalyvauti 1988 m. JAV Prezidento rinkimuose. 1992 m. išleido atsiminimų knygą. Mirė 2010 m. vasario 20 d.

|-

## Šaltiniai
Sergejus Sirotkinas

**Sergejus Sirotkinas** (, g. 1995 m. rugpjūčio 27 d.) – buvęs Formulės 1 lenktynininkas iš Rusijos, 2018 m. atstovavęs Williams ekipai.

## Karjera

Savo lenktynininko karjerą rusas pradėjo 2008 m. kartingų lenktynėse.

2010 m. S. Sirotkinas debiutavo Formula Abarth čempionate, kuriame 2011 m. tapo čempionu.

Vėliau rusas dalyvavo Formula Renault 3.5, GP2, Italijos Formulės 3, FIA Formulės 2 čempionatuose ir 2017 m. 24 valandų Le Mano lenktynėse.

2015 ir 2016 m. S. Sirotkinas GP2 pirmenybėse liko 3 vietoje.

2014 m. rusas tapo Sauber komandos bandytoju, 2016 m. šią rolę jis užėmė Renault F1 komandoje, o kitais metais jis buvo rezerviniu šios komandos lenktynininku.

2018 m. sausio 16 d. Williams pranešė, kad S. Sirotkinas taps jų naujuoju lenktynininku, kuris pakeis Felipe Massa.

## Šaltiniai

## Nuorodos
* Oficiali lenktynininko svetainė
Balsių tvenkinys (Telšiai)

**Balsių tvenkinys** – tvenkinys Lietuvoje, Telšių rajone ir nedidelė dalis šiaurrytinės tvenkinio dalies Akmenės rajone, į šiaurę nuo Tryškių miestelio. Sudarytas užtvenkus Virvytės upę (Ventos intakas) 27,9 km nuo jos žiočių. Tvenkinio ilgis iš pietų į šiaurę – 3,07 km, plotis – iki 0,08 km. Pietinėje dalyje yra 0,08 ha sala. Altitudė 84,5 m. Tvenkinys yra siauras ir ilgas, beveik neišsiliejantis iš upės vagos. Krantai aukštoki, pakrančių šlaitai plačiai apaugę medžiais ir krūmynais. Priešsroviui iškart telkšo Sukončių HE tvenkinys. Į rytus įsikūręs Sukančių kaimas, nutiestas kelias . Prie pat užtvankos rytinėje pakrantėje yra Balsių kaimas. 2002 m. pastatyta 202 kW galios mažoji hidroelektrinė.

## Šaltiniai
Gorbatovas

**Gorbatovas** () – miestas Rusijoje, Žemutinio Naugardo srityje, Okos dešiniajame krante, 61 km į vakarus nuo Žemutinio Naugardo. Ateina kelias iš Vorsmos. Yra prieplauka Okos pakrantėje. Veikia virvių ir špagato vijimo įmonė. Plėtojama sodininkystė. Aplink miestą įsikūrusios poilsiavietės, sanatorijos. Stovi Šv. Trejybės cerkvė.

Tai vienas mažiausių Rusijos miestų.

## Istorija

Vietovėje nuo seno gyventa meščerų. Gorbatovo gyvenvietė rašytiniuose šaltiniuose minima nuo 1565 m. Nuo XVIII a. tapo svarbiu virvių ir špagato vijimo centru. 1779 m. Gorbtovui suteiktas miesto statusas.


Perunova Street.jpg|Miesto architektūra (Peruno gatvė)
Town Library.jpg|Biblioteka
Троицкий собор, Горбатов.jpg|Šv. Trejybės soboras
Sovetskaya & Lenin Streets Crossing.jpg|Namas Sovietų ir Lenino gatvių sankryžoje


## Šaltiniai
Gorganas

**Gorganas** () – miestas šiaurės Irane, ~400 km į šiaurės rytus nuo Teherano; Golestano provincijos centras. Miestas įsikūręs 30 km nuo Kaspijos jūros, prie kurios turi savo avanportą – Bender Šachą (į jį veda geležinkelis). Yra tarptautinis oro uostas. Svarbus žemės ūkio centras (prekyba tabaku, ryžiais, aliejiniais augalais). Medvilnės ir ryžių valymas, aliejaus, tabako pramonė, tradicinių kilimų gamyba. Veikia Gorgano žemės ūkio, medicinos, islamo studijų universitetai.

## Istorija
Vietovė gyvenama nuo neolito laikų, minima Avestoje (kaip *Vəhrkāna* – 'vilkija'), buvo Achemenidų satrapija (𐎺𐎼𐎣𐎠𐎴 = *Varkāna*). Senovėje buvo svarbus Hirkanijos krašto miestas, III–VII a. – jo sostinė. Sasanidų laikais (V–VI a.) miestą ir apylinkės juosė Didžioji Gorgano siena (viena didžiausių pasaulyje). XIII a. Gorganą nusiaubė Zakaridų antpuolis, o vėliau miestą galutinai sunaikino mongolai. Nuo to laiko iki 1937 m. miestas vadintas ***Astarabadu*** ( – 'žirgų miestas'). Kadžarų laikais buvo svarbus politinis ir religinis centras.

## Galerija

Great Wall of Gorgan - panoramio.jpg|Gorgano didžiosios sienos liekanos
Gorgan Palace.jpg|Gorgano rūmai
گرگان یحیی نعمتی.JPG|Miesto reginys


## Šaltiniai
Pokalbis (filmas)

**Pokalbis** () – 1974 m. JAV detektyvinis trileris.

Filmą režisavo ir scenarijų jam parašė Fransis Fordas Kopola. Pagrindinį vaidmenį filme atlieka Gene Heckman, taip pat vaidina John Cazale, Allen Garfield, Cindy Williams, Harrison Ford, Robert Duvall.

## Siužetas

Haris Kolas – pasiklausymo ekspertas, turintis savo firmą San Franciske. Haris apsėstas savo paties privatumu; jo namus saugo triguba spyna ir signalizacija, nors juose beveik nieko nėra, jis skambina tik iš taksofono ir savo biurą jis įrengęs didžiulio sandėlio kampe. Haris neturi draugų ir jo mergina apie jį nežino beveik nieko. Vienintelis jo hobis – savo bute groti saksofonu.

Haris su savo kolega Stenu gauna užsakymą pasiklausyti moters ir vyro aikštėje, pilnoje žmonių ir šalutinio garso. Pora pamini baimę, kad yra stebimi ir savo planus susitikti viešbutyje po kelių dienų. Jų pokalbio įrašymui Haris panaudoja kelis pasiklausymo aparatus skirtingose aikštės vietose. Sujungus visų pasiklausymo aparatų juostas į vieną, joje aiškiai girdimi žodžiai, tačiau visiškai neaiški jų reikšmė.

Haris nerimauja apie tai, kas gali nutikti porai, kai jo klientas išgirs juostą. Jis pakartotinai klausosi juostos, kol išgirsta vieną frazę, kuri jam sukelia daugiausia nerimo: „Jis nužudytų mus, jeigu tam gautų šansą“. Jis toliau ieško subtilių pabrėžimų siekdamas suprasti frazės reikšmę.

Haris vengia gražinti juostą vyrui, kuris užsakė įrašyti poros pokalbį. Tačiau spaudimas gražinti juostą iš jo kliento pradeda didėti, kol pagaliau juosta iš jo yra pavagiama.

Haris pagaliau supranta tiesą: pora siekė nužudyti moters vyrą – Hario klientą. Hariui paskambina jo kliento asistentas, kuris pasako jam daugiau nebesirūpinti šiuo reikalu ir kad jie jo klausysis. Ieškodamas klausymosi įrangos, Haris sugriauna savo butą, kol jame lieka vienintelis sveikas daiktas – jo saksofonas.

## Apdovanojimai
Režisierius F. F. Kopola 1974 m. už šį filmą Kanų kino festivalyje buvo apdovanotas Auksine palmės šakele. 1993 m. filmas buvo įtrauktas į JAV Nacionalinį filmų registrą.

## Išnašos
Baltininkų tvenkinys

**Baltininkų tvenkinys** – tvenkinys Lietuvoje, Telšių rajone, 10,5 km į šiaurę nuo Varnių, į pietus nuo Baltininkų gyvenvietės. Sudarytas užtvenkus Virvytės upę (Ventos intakas) 87,8 km nuo jos žiočių. Tvenkinio ilgis iš pietvakarių į šiaurės rytus – 2,9 km, plotis – iki 0,32 km. Altitudė 143 m. Krantai aukštoki, beveik ištisai apaugę medžiais ir krūmais. Tvenkinio pietvakarinis galas labai užžėlęs vandens augalija, pelkėtas. Kranto linija labai vingiuota. Yra 5 a sala. Tvenkinio apylinkės kalvotos, vietomis plyti dirbami laukai ir pievos. Vidurinės tvenkinio dalies pakrantės apaugusios mišku. Į rytus įsikūręs Kūlio Daubos, į pietvakarius – Jonavingio ir Sėbų kaimai.

Tvenkinys įrengtas ir pastatyta 260 kW galios mažoji hidroelektrinė 2005 m.

## Šaltiniai
Žiemos paralimpinės žaidynės

**Žiemos paralimpinės žaidynės** – žiemą organizuojamos paralimpinės žaidynės, skirtos varžytis sportininkams, turintiems įvairių formų negalią: su judėjimo funkcijų pažeidimais, amputuotomis galūnėmis, regos sutrikimais, cerebriniu paralyžiumi. Žiemos paralimpinės žaidynės organizuojamos kas ketverius metus, iš karto po įvykusių žiemos olimpinių žaidynių, be to, tuose pačiuose miestuose ir sporto renginių objektuose. Žiemos paralimpines žaidynes organizuoja Tarptautinis paralimpinis komitetas (TPK). Medaliai įteikiami atletams kiekvienoje rungtyje:  aukso – už pirmąją vietą, sidabro – už antrąją vietą, bronzos – už trečiąją vietą.

## Istorija

Pirmosios žiemos paralimpinės žaidynės buvo surengtos 1976 m. Ernšioldsvike, Švedijoje. Varžėsi sportininkai, turintys amputuotas galūnes ir regos sutrikimų. 198 sportininkai iš 16 šalių dalyvavo slidinėjimo disciplinose, o ledo rogučių lenktynės vyko parodomojoje programoje. 1992 m. žiemos paralimpinės žaidynės pirmą kartą surengtos tuose pačiuose sporto objektuose, kuriuose vyko žiemos olimpinės žaidynės.

Kitos žiemos paralimpinės žaidynės vyko: 1980 m. Jeile (Norvegija), 1984 ir 1988 m. Insbruke (Austrija), 1992 m. Albervilyje-Tignese (Prancūzija), 1994 m. Lilehameryje (Norvegija), 1998 m. Nagane (Japonija), 2002 m. Solt Leik Sityje (JAV), 2006 m. Turine (Italija), 2010 m. Vankuveryje (Kanada), 2014 m. Sočyje (Rusija), 2018 m. Pjongčange (Pietų Korėja).

## Sporto šakos




## Lietuva žiemos paralimpinėse žaidynėse

Lietuvos sportininkai žiemos paralimpinėse žaidynėse dalyvavo vieną kartą. 1994 m. į parolimpiadą Norvegijoje Lietuva išsiuntė du sportininkus – Sigitą Kriaučiūnienę ir Saulių Leonavičių, kurie dalyvavo slidinėjimo varžybose, tačiau medalių nepelnė. Šie sportininkai yra dalyvavę vasaros parolimpiadose  ir iškovoję medalių.

## Galerija


Vaizdas:2010ParalympicsUnitedStatesVsJapanIceSledgeHockey.jpg|Rogučių ledo ritulys
Vaizdas:Wheelchair Curling Medal Round, Vancouver 2010 Paralympics.jpg|Vežimėlių akmenslydis
Vaizdas:Dd0394- Lillehammer Winter Games, M.Milton- 3b- scanned photo.jpg|Kalnų slidinėjimas
Vaizdas:Paralympic XC ski sitting.JPG|Slidinėjimo krosas
Vaizdas:Ben Tudhope2 Copper Mountain cropped.jpg|Snieglenčių sportas


## Šaltiniai

## Nuorodos

* Tarptautinio paralimpinio komiteto oficiali svetainė
Biržuvėnų tvenkinys

**Biržuvėnų tvenkinys** – tvenkinys Lietuvoje, Telšių rajone, 4 km į vakarus nuo Luokės, Biržuvėnų kaime. Sudarytas užtvenkus Virvytės upę (Ventos intakas) 75,9 km nuo jos žiočių. Tvenkinio ilgis pietų-šiaurės-šiaurės vakarų kryptimi - 0,44 km, plotis - iki 0,2 km. Yra 3 a sala. Altitudė 125,2 m. Šiaurinis krantas aukštas, šiaurinėje pakrantėje įsikūrusi buvusio Biržuvėnų dvaro sodyba, rytinėje - auga sodas. Į vakarus stūkso Biržuvėnų miškas.

Tvenkinys įrengtas 1929 m. 2004 m. pastatyta 200 kW galios mažoji hidroelektrinė. 2013 m. atlikti tvenkinio dugno išvalymo ir pakrančių sutvarkymo darbai.

## Šaltiniai
Eidintaičių I tvenkinys

**Eidintaičių I tvenkinys** – tvenkinys Lietuvoje, Telšių rajone, 4,5 km į rytus nuo Alsėdžių. Sudarytas užtvenkus Alkupio upelį (Sruojos intakas) 4,2 km nuo jo žiočių. Tvenkinio ilgis iš rytų į vakarus - 0,29 km, plotis - iki 0,12 km. Altitudė 157 m. Pietinis krantas aukštas. Pakrantės vietomis apaugę miškeliais, vietomis plyti dirbami laukai. Pietinėje pakrantėje įsikūręs Eidintaičių kaimas.

## Šaltiniai
Eidintaičių II tvenkinys

**Eidintaičių II tvenkinys** – tvenkinys Lietuvoje, Telšių rajone, 5 km į rytus nuo Alsėdžių. Sudarytas užtvenkus bevardį upelį (Alkupio intakas) 0,9 km nuo jo žiočių. Tvenkinio ilgis iš pietvakarių į šiaurės rytus - 0,47 km, plotis - iki 0,14 km. Altitudė 166,6 m. Krantai aukštoki, vietomis apaugę medžiais. Aplinkui daugiausia plyti dirbami laukai ir pievos. Šalia įsikūręs Eidintaičių kaimas.

## Šaltiniai
Gaulėnų tvenkinys

**Gaulėnų tvenkinys** - tvenkinys Lietuvoje, Telšių rajone, 6 km į pietryčius nuo Luokės, į pietus nuo Gaulėnų. Sudarytas užtvenkus Šatrijos upę (Aunuvos intakas, Ventos baseinas) 13 km nuo jos žiočių. Tvenkinio ilgis iš vakarų į rytus - 0,16 km, plotis - iki 0,09 km. Altitudė 124,7 m. Krantai neaukšti, apaugę medžiais. Aplinkui plyti dirbami laukai. Šalia įsikūręs Patumšių kaimas. Tvenkinio užtvanka eina kelias . 

## Šaltiniai
Jucių tvenkinys

**Jucių tvenkinys** - tvenkinys Lietuvoje, Telšių rajone, 3,5 km į šiaurės vakarus nuo Luokės. Sudarytas užtvenkus Virvytės upę (Ventos intakas) 68,6 km nuo jos žiočių. Tvenkinio ilgis iš pietvakarių į šiaurės rytus - 0,25 km, plotis - iki 0,14 km. Yra 0,12 ha sala. Altitudė 117,7 m. Rytinis krantas aukštas. Slėnis plačiai apaugęs medžiais ir krūmynais, vietomis plyti pievos. Į vakarus stūkso Biržuvėnų miškas. Šalia įsikūręs Jucių kaimas. 2002 m. atstatyta užtvanka ir pastatyta 100 kW galios mažoji hidroelektrinė.

2007 m. įvyko užtvankos griūtis.

## Šaltiniai
Su Folsas

**Su Folsas** (, lak. *Íŋyaŋ Okábleča Otȟúŋwahe*) – miestas Jungtinių Amerikos Valstijų vidurio šiaurėje, Pietų Dakotos pietryčiuose (didžiausias valstijos miestas), Didžiosios Sijų upės pakrantėje. Minehahos apygardos centras. Didelis transporto mazgas: oro uostas, geležinkeliai ir plentai į Mineapolį, Omahą, Rapid Sitį, plentas į Fargą. Vystoma elektronikos (elektros įrenginių, kompiuterių ir jų dalių gamyba), chemijos (plastikų), medžio apdirbimo, maisto (mėsos) pramonė, turizmas. Apylinkėse vystomas žemės ūkis (auginami javai, sojų pupelės, veisiami galvijai), kasamas kvarcitas.

Mieste veikia 1883 m. įkurtas Su Folso universitetas bei 1965 m. įkurtas Kolorado technikos universitetas, Pietryčių technikos institutas (1968 m.), baptistų seminarija ir kitos aukštosios mokyklos. Prie Su Folso yra Žemės išteklių stebėjimo ir mokslo centras. Mieste veikia Gamtos istorijos, afroamerikiečių istorijos ir kiti muziejai, kelios meno galerijos, teatrai, simfoninis orkestras, zoologijos sodas, Vašingtono meno ir mokslo paviljonas (jame yra meno galerija, koncertų salė, teatras, mokslo muziejus).

## Istorija

Vietovė prie Didžiosios Sijų upės krioklių gyvenama nuo seno. Iki amerikiečių užkariavimo, šiuose kraštuose vyravo indėnai lakotai. 1856–1857 m. pradėjo kurtis pirmieji naujakuriai, o 1865 m. įsteigta Fort Dakotos tvirtovė. 1883 m. Su Folsui suteiktos miesto teisės. XIX a. 9-ajame dešimtmetyje miestą pasiekė geležinkelis, ir gyventojų skaičius ėmė sparčiai augti, nors vėliau sekęs skėrių antpuolis augimą pristabdė.

## Šaltiniai
King Edvard Pointas

**King Edvard Pointas** ( – 'Karaliaus Eduardo kyšulys') – gyvenvietė Antarktyje, pietų Atlanto vandenyne, Pietų Džordžijos salos šiaurės rytinėje pakrantėje, prie Kamberlando įlankos; Pietų Džordžijos ir Pietų Sandvičo salų valdos (Jungtinė Karalystė) oficialus administracinis centras.

Veikia britų antarktinių tyrimų bazė (personalas žiemą 9 žmonės, vasarą – 18). Čia gyvena 2 vyriausybės atstovai. Vyksta žvejybinių zonų priežiūra. King Edvard Pointas svarbus ir dėl politinių priežasčių – nuolatinis personalas leidžia britams palaikyti valdžią Pietų Džordžijoje, į kurią pretenzijas reiškia Argentina. Bazėje įsikuria į Griutvikeno muziejaus darbuotojai.

## Istorija

1901–1904 m. vietovę tyrinėjo švedų keliautojas Otas Nordenšeldas. 1906 m. kyšulys pavadintas Anglijos karaliaus Eduardo VII vardu. 1909 m. vieta paskelbta britų administracijos centru, 1925 m. įsteigta jūrinė laboratorija. Iki 1982 m. veikė britų antarktinių tyrimų bazė. Per Folklandų karą (1982 m.) stotį užėmė argentiniečiai, bet britai netrukus ją atkovojo. 2001 m. atkurta antarktinių tyrimų bazė.
Bagatyrevičiai

**Bagatyrevičiai** () – kaimas Gudijoje, Gardino srities Mastų rajone. Išsidėstęs ant Nemuno kairiojo kranto.

## Istorija
Kaimas žinomas nuo viduramžių, buvo apgyvendintas valstiečių-bajorų. Apylinkėse vyko 1794 m. ir 1863 m. sukilimų kovos, gretimame miške prie Minevičių išlikęs keturiasdešimties sukilėlių kapas su paminkliniu kryžiumi. Kaimietis Janas Komenskis buvo suimtas ir už dalyvavimą 1863 m. sukilime ištremtas į Orenburgo guberniją. Andriaus Korčinskio vardu jo likimą savo romane „Prie Nemuno“ atvaizdavo lenkų rašytoja Elzė Ožeškienė, tarpukaryje kūrinio motyvais susuktas filmas. Rusijos caro valdymo laikais kaimas priklausė Gardino gubernijos Gardino apskrities Lunios valsčiui.

Ilgą laiką buvo žinomas *Samostrelcų* vardu, tarpukaryje išpopuliarėjo dabartinis pavadinimas. Pastarąjį pavadinimą suteikė keliolika Bagatyrevičių šeimų, gyvenusių kaime. Šios giminės pradininkais įvardijami legendiniai *Janas ir Cecilija*. Jų kapas išlikęs vakarinėje gyvenvietės dalyje, pastatytas medinis paminklas ir du simboliniai akmenys.

Tarpledynmečių laikotarpyje ši teritorija pasižymėjo turtinga augmenija. Kaimo apylinkėse plytinčiame 1,5 m storio durpių sluoksnyje 1925 m. aptiktas mokslui dar nežinomo *Brazenijos* () augalo sėklos, išsilaikiusios iš to laikotarpio. Į vakarus nuo Bagatyrevičių Nemuno šlaito atodangoje esančią moreną tyrinėjo Lietuvos geologė Valerija Čepulytė.

## Išnašos

## Šaltiniai
* [ Bohatyrowicze [Lenkijos Karalystės ir kitų slavų kraštų geografinis žodynas|Lenkijos Karalystės ir kitų slavų kraštų geografiniame žodyne], Tom XV, psl. 182 (lenk.)]
* Bahatyrevičy // Radzima.org (en)
* Bogatyrevichi in old photos // Radzima.net
* Богатыревичи // marcana.by
Balys Gražulis

**Balys Gražulis** (1914 m. gruodžio 10 d. Antakalnyje, Varėnos apsk. – 1994 m. balandžio 2 d. Flinte, Mičigano valstija, JAV) – Lietuvos žurnalistas ir rašytojas.

## Biografija
Per Pirmąjį pasaulinį karą su tėvais buvo išvažiavęs į Rusiją, gyveno Sibire. 1921 m. šeima sugrįžo į gimtinę. Varėnos mokytojo Andriaus Ryliškio paskatintas, Balys Gražulis įstojo į Šaulių sąjungą. Jis mokėsi privačiai, eksternu išlaikė brandos egzaminus ir gavo gimnazijos baigimo pažymėjimą. 1934–1940 m. tarnavo Lietuvos kariuomenėje liktiniu puskarininkiu. Prasidėjus Antrajam pasauliniam karui, dalyvavo 1941 m. birželio sukilime – vadovavo būriui, užėmusiam Kauno radiofoną. 1941–1944 m. – Kauno radiofono literatūros skyriaus redaktorius.

1944 m. pasitraukė į vakarinę Vokietijos dalį. 1949 m. persikėlė į JAV, apsigyveno Detroito apylinkėje. Aktyviai dalyvavo tautiečių bendruomenės veikloje: buvo renkamas į Lietuvių rašytojų tremtinių draugijos vadovaujančius organus, priklausė Bendrajam Amerikos lietuvių fondui ir Šaulių sąjungai, vadovavo Lietuvos žurnalistų sąjungos Detroito skyriui. Palaidotas Šv. Kazimiero lietuvių kapinėse Čikagoje.

Rašyti literatūrinius kūrinius pradėjo dar kariuomenėje, juos spausdino žurnale „Karys“. 1947 m. Vokietijoje išleido savo pirmąją knygą. Kiti du novelių rinkiniai pasirodė jau gyvenant JAV. Temos: tėviškės kaimo, karo pabėgėlių stovyklų gyvenimo vaizdai ir kt. Be to sukūrė scenos veikalų ir radijo vaidinimų, periodinėje spaudoje paskelbė straipsnių kultūros ir literatūros temomis, recenzijų.

## Bibliografija
* „Brydė rugiuose“, 1947 m.
* „Išdavimas“, 1951 m.
* „Sudužęs vaizdas“, 1958 m.

## Atminimo įamžinimas
* 1997 m. Senosios Varėnos bibliotekai suteiktas Balio Gražulio vardas.

## Šaltiniai
* ''Balys Gražulis'' // Varėnos rajono savivaldybės viešosios bibliotekos inf. 
* *Balys Gražulis* // JAV lietuviai. – Mokslo ir enciklopedijų leidybos institutas: Vilnius, 1998 psl. 326–327
XXX (2017 rinkinys)

**„XXX“** – „Bix“ albumų rinkinys. Nemažai jų buvo išleisti CD formatu pirmą kartą.

Visi albumai perdirbti 2017-aisiais, garso inžinierius Normantas Ulevičius.

* Žiurkių miestas (1982)
* Akli kariai (1991)
* La Bomba (1992)
* Doozgle (1993)
* 7 (1995)
* WOR’S (1997)
* BIX-RAY (2015)
Kalifornijos slėnis

**Kalifornijos slėnis** (), dar žinomas kaip ***Centrinis slėnis*** (*Cental Valley*) arba ***Didysis slėnis*** – tektoninis slėnis Jungtinių Amerikos Valstijų vakaruose, Kalifornijoje, tarp Siera Nevados kalnų rytuose ir Pakrantės kalnagūbrių vakaruose, tęsiasi lygiagrečiai pagal Ramiojo vandenyno pakrantę. Ilgis iš šiaurės į pietus 725 km, plotis 65–80 km. Sudarytas iš kainozojaus nuosėdinių (daugiausia aliuvinių) uolienų.

Slėnį sudaro 3 dalys: Sakramento slėnis šiaurėje, San Choakino slėnis pietuose ir Tularo baseinas pačiuose pietuose. Slėniu teka Sakramento ir San Choakino upės, sutekančios į San Fransisko įlanką (įtekėdamos sudaro deltą). Pietuose yra druskingų ežerų. Klimatas Kalifornijos slėnyje žemyninis, šiaurėje subtropinis, pietuose tropinis. Per metus vidutiniškai iškrenta 200–500 mm kritulių. Šiaurinę dalį užima subtropinės stepės su raudonžemiais ir rudžemiais, o pietinę – pusdykumės.

Yra gamtinių dujų, naftos, aukso, platinos telkinių. Kalifornijos slėnis – svarbi visų JAV drėkinamosios žemdirbystės sritis, įrengta daug drėkinamųjų kanalų. Auginami įvairūs vaisiai, daržovės, riešutai (migdolai, pomidorai, vynuogės, abrikosai, šparagai), medvilnė, cukriniai runkeliai, kviečiai, ryžiai.

Didžiausi Kalifornijos slėnio miestai: Sakramentas, Fresnas, Beikersfildas, Redingas, Modestas, Mersedas.

## Šaltiniai
Vilistono tvenkinys

**Vilistono tvenkinys** () – tvenkinys, 1963–1968 m. įrengtas vakarų Kanadoje, Britų Kolumbijoje, Taikos upės slėnyje. Susidarė Taikos upę patvenkus Beneto užtvanka (, dar žinoma Gordono M. Šramo (*Gordon M. Shrum*) vardu), ties Hadsons Houpu. Užtvanka pastatyta energetikos, kovos su potvyniais reikmėms. Dėl užtvankos susidarė 1779 km² ploto, 70,3 km³ tūrio ir 251 km ilgio tvenkinys. Tai didžiausias tvenkinys Britų Kolumbijoje ir 7 pagal tūrį pasaulyje.

Tvenkinys įsiterpia į Uolinių kalnų lovį, susideda iš 3 šakų – buvusio Taikos upės kanjono bei Finlėjaus ir Pastarnokų upės užlietų žemupių. Vilistono tvenkinio pakrantėse sudaryti keli provinciniai parkai.

Tvenkinys pavadintas Britų Kolumbijos politiko Rėjaus Džiliso Vilistono (*Ray Gillis Williston*) garbei.

## Šaltiniai
Gorki Leninskijė

**Gorki Leninskijė** ( – 'Lenino kalvos') – miesto tipo gyvenvietė Rusijoje, Maskvos srityje, Lenino rajone, 35 km į pietryčius nuo Maskvos centro, 7 km nuo Vidnojės. Yra Rusijos išsilavinimo akademijos archyvas bei Gorkų dvaro sodyba (dab. muziejus – „Gorki Leniniskijė“). Šioje sodyboje, įkurtoje XIX a. pirmojoje pusėje, nuo 1918 m. poilsiaudavo Vladimiras Leninas (nuo 1923 m. gyveno nuolatos, 1924 m. čia ir mirė). 2017 m. pastatyta Maskvos Pirmųjų Vyskupų cerkvė.

## Istorija

1987 m. Gorki Leninskijė tapo miesto tipo gyvenviete.

## Šaltiniai
Kalnų Šorija

**Kalnų Šorija** (, šor. *Тағлығ Шор*) – kalnuotas kraštas ir istorinė žemė Rusijoje, Pietų Sibire, Kemerovo srities pietinėje dalyje, Tomės aukštupio ir jos intakų (Kondomos, Mundybašo, Mrasu) baseine. Šioje vietoje susiduria Altajaus, Sajanų ir Kuznecko Alatau kalnai. Vyrauja 500–800 m aukščio neaukšti, nugludinti kalnai. Aukščiausia vieta – Mustagas (1570 m). Upių slėniai gilūs, gausu urvų, grotų. Kalnų šlaituose vyrauja tamsioji kalnų taiga – kėniai, eglės, sibirinės pušys. Aukštikalnėse būdingos pievos. Yra dideli magnetinių rūdų telkiniai (Taštagolo, Šeregešo ir kt.). Kalnų Šorijos gamta saugoma Šorų nacionaliniame parke.

Kalnų Šorija yra tiurkų tautos šorų gimtosios žemės.

Svarbiausios gyvenvietės: Taštagolas (miestas), Šeregešas, Mundybašas, Temirtau, Kazas, Čugunašas.

## Šaltiniai
Gornerio ledynas

**Gornerio ledynas** () – kalnų ledynas Alpėse, pietų Šveicarijoje (Cermato apylinkėse), vakariniame Monte Rozos masyvo šlaite. Ilgis 12,4 km (2004 m.), plotis 1–1,5 km. Užima 57 km² plotą (1999 m.). Leidžiasi nuo 2120 m aukščio į Materfispos (*Mattervispa*) slėnį (Ronos baseinas).

Gornerio ledynas yra trečias pagal dydį Alpių ledynas (po Alečo ir Fišerio).

Ledynas dėl klimato atšilimo nuolat traukiasi (vid. 30 m per metus): 1973 m. jo ilgis buvo 13,5 km, plotas 59,73 km², XX a. vid. – 14 km, 68,9 km².

## Šaltiniai
Gornozavodskas (Permė)

**Gornozavodskas** () – miestas Rusijoje, Permės krašte, 125 km į pietryčius nuo Permės, Viduriniojo Uralo priekalnėse; rajono centras. Geležinkelio stotis (Pašija) prie Permės–Žemutinio Tagilo–Jekaterinburgo linijos. Cemento pramonės centras, taip pat medienos apdirbimo, duonos gamybos pramonė. Veikia kultūros namai, krašto muziejus, cerkvė, 2 bibliotekos.

## Istorija

Pašijos (*Пашия*) gyvenvietė pradėjo kurtis 1947 m., statant cemento kombinatą. Nuo 1950 m. – miesto tipo gyvenvietė Novo Pašijinskis (*Ново-Пашийский*), nuo 1965 m. – miestas Gornozavodskas.

## Šaltiniai
Gornozavodskas (Sachalinas)

**Gornozavodskas** () – gyvenvietė Rusijoje, Sachalino srityje, Sachalino salos pietvakarinėje pakrantėje, prie Totorių sąsiaurio, 141 km į pietvakarius nuo Južno Sachalinsko, 18 km į pietus nuo Nevelsko. Yra geležinkelio stotis, praeina Cholmsko–Kuznecovo kelias.

## Istorija

1929 m. atidaryta rusvųjų anglių šachta „Gornozavoskaja“. Japonų valdymo laikais (1920–1945 m.) gyvenvietė buvo žinoma kaip Naihoras (). 1947 m. suteiktas miesto statusas ir Gornozavodsko vardas. 1950–1957 m. – rajono centras. XX a. pab. uždarius šachtą, gyventojų ėmė sparčiai mažėti. 2004 m. tapo kaimu.

## Šaltiniai
FK Ruch

**Bresto „Rukh“** – Baltarusijos futbolo klubas iš Bresto.

## Istorija

1923 m. mieste žaidė **W.K.S Brześć Litewski** klubas, kuriame rungtyniavo lenkų kariškiai. Vėliau persivadino į **Ruch Brześć**. Sovietmečiu šio klubo nebeliko. 

Dabartinis klubas įkurtas 2016 m. gegužės mėnesį. Klubo sumanytojais buvo Bresto FK „Dynama“ sirgaliai. Įkūrėjas Sergejus Prisiažniukas (). Žaidė regioninėje lygoje (Bresto srityje). 

Nuo 2017 m. klubas tapo susietuoju klubu su FK Dinamo Brest. 

2018 m. dalyvavo Antros lygos pirmenybėse. Dirbti vyr. treneriu pakviestas dirbti žinomas gudų futbolo specialistas Andrėjus Zigmantovičius (). Antroje lygoje komanda iškovojo pirmą vietą ir teisę pereiti į Pirmą lygą.

2019 m. Pirmoje lygoje komanda liko trečioje vietoje ir dėl patekimo į Premjer lygą kovojo pereinamosiose rungtynėse. Nugalėjo varžovus ir pateko į aukščiausią lygą.

## Sezonai

|}
Šaltinis:

## Klubo spalvos
### Apranga

## Emblema

Vaizdas:FK Rukh Brest.png
Vaizdas:FK Rukh Brest logo.png
Vaizdas:Rukh Brest FC 1922 emblema.png


## Žinomi žaidėjai
*  Ilja Kalpačukas, gynėjas, (2019–... m.)

## Vyr. trenerių pokyčiai
* Andrejus Čalmadzėjus () (2016—2017)
* Andrejus Zygmantovičius () (2017 — 2019)
* Andrejus Čalmadzėjus () (2019)
* Aliaksandras Siadniovas () (2019)

## Išnašos

## Nuorodos
* YouTube kanalas
LTV2 (Kaunas)

**LTV2** – viešosios įstaigos „Lietuvos radijas ir televizija“ televizijos kanalas, transliuotas iš Kauno 1991–1992 m.

## Istorija
Kanalo kūrimuisi imta ruoštis 1990 m. pabaigoje Vilniuje ir patį kanalą numatyta pradėti rodyti 1991 m. vasario 16 d. Šis kanalas imtas transliuoti 1991 m. gruodžio 21 d. SSRS televizijos pirmosios programos kanalu (iš pradžių planuota transliuoti SSRS televizijos antrosios programos kanalu) Kaune. Iš pradžių autorinė produkcija rodyta dvi valandas per parą. 1992 m. sausį televizija ėmė gana pastoviai transliuoti visoje Lietuvoje.

1992 m. pabaigoje kanalo transliacijos nutrauktos dėl finansinių problemų.

## Šaltiniai
Gornozavodskas

**Gornozavodskas** () gali reikšti:
* Gornozavodskas – miestas Rusijoje, Permės krašte;
* Gornozavodskas – kaimas (buv. miestas) Rusijoje, Sachaline.
Alina Zagitova

**Alina Zagitova** (, g. 2002 m. gegužės 18 d.) – rusų dailiojo čiuožimo sportininkė. Moterų vienetų Europos ir pasaulio čempionė, Olimpinių žaidynių dailiojo čiuožimo moterų vienetų čempionė. 2018 m. žiemos olimpinėse žaidynėse pasiekė pasaulio rekordą, surinkdama 82,92 taško. Po vertinimo sistemos pakeitimo Zagitova pasiekė tris naujus pasaulio rekordus Nebelhorn Trophy 2018 varžybose: trumpojoje programoje (79,93), laisvojoje programoje (158,50) ir bendroje sumoje (238,43).

## Biografija
Alinos Zagitovos tėvai davė jai vardą garsios Rusijos gimnastės, būsimos olimpinės čempionės Alinos Kabajevos garbei, kuri tuo metu jau buvo daugkartine Europos ir pasaulio čempione. Pirmąsias dailiojo čiuožimo pamokas lankė būdama 4 metų amžiaus pas trenerę Damirą Pičiuginą Almetjevske, kur jos tėvas žaidė ledo ritulio klube „Neftianik“. Kai šeima 2008 m. vėl persikraustė į Iževską, Alina Zagitova pradėjo treniruotis pas trenerę Nataliją Antipiną. 2015 m. Alina Zagitova persikraustė i Maskvą, kur treniruojasi pas trenerius Eteri Tutberidzė ir Sergejų Dudakovą.

## Rezultatai



## Išnašos

## Nuorodos

* Alina Zagitova ISU svetainėje
* Alina Zagitova Pjongčangas 2018 svetainėje
Plioplių koplyčia

**Plioplių koplyčia** – raudono mūro koplyčia, stovinti Plioplių kaimo kapinėse, Antanavo seniūnijoje, Kazlų Rūdos savivaldybėje, 1,5 km į šiaurės rytus nuo Antanavo, pasiekiama iš kelio . Pliopliai priklauso Pilviškių Švč. Trejybės parapijai. Priešingoje kelio (Pilvės g.) pusėje, į šiaurę nuo koplyčios, įsikūrusi ūkininko sodyba su technikos kiemu. Artimiausias kultūros paveldo objektas – buvusio Antanavo dvaro sodybos fragmentai už 1,6 km į pietvakarius.

Koplyčią pastatė vietos ūkininkas Antanas Žilinskas (1891–1981). Pastatymo metai „1937“ surandami virš įėjimo durų, ant betoninio karnizo (jo horizontalaus paviršiaus). Koplyčia prižiūrima, įrengta. Joje vyksta kasmetinės Šv. Mišios už šio kaimo gyvuosius bei mirusiuosius, kurias aukoja Pilviškių parapijos klebonas per tradicinius Plioplių kaimo žmonių susitikimus.

Koplyčią supa kaimo veikiančios kapinės, užimančios 0,42 ha. Kapinių teritorijoje, priešais koplyčią atskirai aptvertame sklypelyje įrengti jos fundatorių Vaišnių ir Žilinskų šeimų kapai. Kuklūs antkapiai išdėstyti žemės lygyje, dviem eilėmis abipus tako, vedančio į pagrindines duris. Pasak šeimos atstovo, koplyčioje nėra buvę laidojimo rūsio (kai kuriuose šaltiniuose ji klaidingai įvardijama kaip mauzoliejinė koplyčia). Už galinės statinio sienos, šalia kapinių tvoros stūkso didelio kamieno „baublys“ su stogeliu – buvusi pušis.

## Architektūra

Koplyčia graikiško kryžiaus plano, sumūryta ant aukšto betoninio cokolio iš raudonų molio plytų. Statinys dekoruotas kampiniais tinkuotais piliastrais, profiliuotais karnizais. Priekiniu fasadu atgręžtas į šiaurės pusę. Stogo bokštelį vainikuoja betoninis kryžius. 

Pastato frontone išlikęs įrašas stambiomis raidėmis, vaizduojantis sentenciją iš Evangelijos pagal Matą „*FIAT VOLUNTAS TUA*“ (*liet.* „Teesie Tavo valia"). Koplyčioje įrengtas altorius, yra balkonas.


Plioplių koplyčia, antkapiai.JPG|Atskirame plote priešais koplyčią – fundatorių šeimų kapai
Pliopliai, koplyčia, baublys.JPG|Vaizdas nuo „baublio“ pusės
Plioplių koplyčia. Interjeras.JPG|Koplyčios viduje (žvelgiant pro langą)


## Šaltiniai
Vasaros paralimpinės žaidynės

**Vasaros paralimpinės žaidynės** – vasarą organizuojamos paralimpinės žaidynės, skirtos varžytis sportininkams, turintiems judėjimo sutrikimų, neturintiems galūnių, sergantiems celebriniu paralyžiumi arba akliesiems. Vasaros paralimpinės žaidynės vyksta kas ketverius metus, iškart po olimpinių žaidynių. Vasaros paralimpines žaidynes organizuoja Tarptautinis paralimpinis komitetas (TPK). Medaliai įteikiami tokia tvarka, kaip ir olimpinėse žaidynėse: nugalėtojai gauna aukso, antrąją vietą užėmę sportininkai gauna sidabro, trečiąją vietą užėmę sportininkai gauna bronzos medalius.

## Rengėjai
* 1960 m. – Roma, Italija
* 1964 m. – Tokijas, Japonija
* 1968 m. – Tel Avivas, Izraelis
* 1972 m. – Heidelbergas, Nyderlandai
* 1976 m. – Torontas, Kanada
* 1980 m. – Arnhemas, Nyderlandai
* 1984 m. – Niujorkas, JAV
* 1988 m. – Seulas, Pietų Korėja
* 1992 m. – Barcelona, Ispanija
* 1996 m. – Atlanta, JAV
* 2000 m. – Sidnėjus, Australija
* 2004 m. – Atėnai, Graikija
* 2008 m. – Pekinas, Kinija
* 2012 m. – Londonas, Jungtinė Karalystė
* 2016 m. – Rio de Žaneiras, Brazilija
* 2020 m. – Tokijas, Japonija
* 2024 m. – Paryžius, Prancūzija
* 2028 m. – Los Andželas, JAV

## Rungtys
* Lankininkystė
* Lengvoji atletika
* Krepšinis
* Bočia
* Dviračių sportas
* Jojimas
* Fechtavimas
* Futbolas
* Golbolas
* Dziudo
* Sunkioji atletika
* Buriavimas
* Šaudymas
* Plaukimas
* Stalo tenisas
* Tenisas
* Tinklinis
* Regbis

## Galerija

Goalball_vid_Paralympics_i_Aten.jpg|Golbolas
Swimming_at_the_2008_Summer_Paralympics_-_women_Butterfly_stroke.jpg|Para-plaukimas
Wheelchair_basketball_at_the_2008_Summer_Paralympics.jpg|Vežimėlių krepšinis
Oscar_Pistorius-2.jpg|Bėgimas
Paralympics_Beijing_2008_506.JPG|Bočia


## Nuorodos

* Tarptautinio paralimpinio komiteto oficiali svetainė
Juozapavo tvenkinys

**Juozapavo tvenkinys** - tvenkinys Lietuvoje, Telšių rajone, 5 km į šiaurės rytus nuo Nevarėnų, Juozapavo kaime. Sudarytas užtvenkus Giršupio upę (Trimėsėdžio intakas, Virvytės baseinas) 6,6 km nuo jos žiočių. Tvenkinio ilgis iš pietvakarių į šiaurės rytus - 0,29 km, plotis - iki 0,14 km. Altitudė 115,4 m. Krantai žemi, aplinkui plyti dirbami laukai. Tvenkinio vakarinė dalis labai užžėlusi vandens augalija, virstanti pelke. Tvenkinio užtvanka eina kelias .

## Šaltiniai
Kalniškių tvenkinys (Telšiai)

**Kalniškių tvenkinys** - tvenkinys Lietuvoje, Telšių rajone, 9 km į šiaurės rytus nuo Varnių. Sudarytas užtvenkus bevardį upelį (Drujos intakas, Virvytės baseinas) 1,2 km nuo jo žiočių. Tvenkinio ilgis iš šiaurės rytų į pietvakarius - 0,31 km, plotis - iki 0,25 km. Altitudė 159 m. Krantai aukštoki, šiaurėje apaugę medžiais. Aplinkui plyti pievos ir dirbami laukai. Šalia įsikūręs Naujųjų Kalniškių kaimas.

## Šaltiniai
Kuodžių tvenkinys

**Kuodžių tvenkinys** – tvenkinys Lietuvoje, Telšių rajone, 8 km į vakarus nuo Telšių. Sudarytas užtvenkus Stujų upalį (Lušinės intakas) 3,3 km nuo jo žiočių. Tvenkinio ilgis iš šiaurės rytų į pietvakarius – 0,4 km, plotis – iki 0,09 km. Altitudė 159,2 m. Šiaurinėje pakrantėje stūkso Pagermantės miškas. Krantai neaukšti, apaugę siauru medžių ir krūmų ruožu. Šalia įsikūręs Kuodžių kaimas.

## Šaltiniai
Nerimdaičių tvenkinys

**Nerimdaičių tvenkinys** - tvenkinys Lietuvoje, Telšių rajone, 8 km į pietryčius nuo Nevarėnų, Nerimdaičių gyvenvietėje. Sudarytas užtvenkus Trimėsėdžio upę (Virvytės intakas) 20,5 km nuo jos žiočių. Tvenkinio ilgis iš pietų į šiaurę - 0,21 km, plotis - iki 0,07 km. Altitudė 114,6 m. Krantai žemi, apaugę medžiais ir krūmais, į pietus palei Trimėsėdžio upę nutįsusi ~ 2 ha pelkė. Tvenkinys labai užžėlęs vandens augalija. Tvenkinio užtvanka eina kelias . 

## Šaltiniai
Pasruojės tvenkinys

**Pasruojės tvenkinys** – tvenkinys Lietuvoje, Telšių rajone, 4,5 km į pietryčius nuo Žemaičių Kalvarijos. Sudarytas užtvenkus Sruojos upę (Varduvos intakas) 9,1 km nuo jos žiočių. Tvenkinio ilgis iš pietvakarių į šiaurės rytus – 1,56 km, plotis – iki 0,49 km. Altitudė 118,5 m. Krantai žemi, vietomis užpelkėję, apaugę medžiais ir krūmynais, tik pietvakarinėje dalyje krantai aukštoki. Į vakarus stūkso Pasruojės miškas, į rytus – Gedrimų miškas. Pietinę tvenkinio dalį skersai kerta kelias Nr.4618 (Sarakai I – Gedrimai – Žemaičių Kalvarija). Žemiau užtvankos telkšo daugybė žuvininkystės ūkio tvenkinių. Šalia įsikūręs Pasruojės kaimas.

Tvenkinys įrengtas 1964 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998